ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Σεπτεμβρίου 2008 για την κατάρτιση του τυποποιημένου εντύπου αναφοράς που προβλέπεται στο άρθρο 17 του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2008) 5123] (Κείμενο που παρουσιάζει ενδιαφέρον για τον ΕΟΧ) (2009/810/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (1), και ιδίως το άρθρο 25 παράγραφος 2, τη γνώμη της επιτροπής που έχει θεσπισθεί βάσει του άρθρου 18 παράγραφος 1 του κανονισμού (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, σχετικά με τη συσκευή ελέγχου στον τομέα των οδικών μεταφορών (2), Εκτιμώντας τα ακόλουθα: (1) Το τυποποιημένο έντυπο που προβλέπεται στο άρθρο 17 παράγραφος 1 του κανονισμού (ΕΚ) αριθ. 561/2006 πρέπει να χρησιμοποιείται ως το μέσο με το οποίο τα κράτη μέλη διαβιβάζουν, ανά διετία, στην Επιτροπή τις αναγκαίες πληροφορίες για τη σύνταξη της έκθεσης σχετικά με την εφαρμογή του ανωτέρω κανονισμού, του κανονισμού (ΕΟΚ) αριθ. 3821/85 και σχετικά με τις εξελίξεις που έχουν επέλθει στους συγκεκριμένους τομείς. (2) Το τυποποιημένο έντυπο που είχε θεσπισθεί στο παρελθόν με την απόφαση 93/173/ΕΟΚ της Επιτροπής (3) πρέπει να επικαιροποιηθεί πλέον ώστε να ληφθούν υπόψη, μεταξύ άλλων, οι εξελίξεις στους κοινοτικούς κανόνες που αφορούν τον χρόνο οδήγησης και τις περιόδους ανάπαυσης. (3) Οι νέες απαιτήσεις αναφοράς που έχουν θεσπισθεί με τον κανονισμό (ΕΚ) αριθ. 561/2006 και την οδηγία 2006/22/ΕΚ του Ευρωπαϊκού Κοινοβουλίου και του Συμβουλίου (4), η οποία ορίζει τις ελάχιστες προϋποθέσεις του πεδίου εφαρμογής και, ιδίως, τις πληροφορίες σχετικά με τις εθνικές εξαιρέσεις που χορηγούν τα κράτη μέλη βάσει του άρθρου 13 παράγραφος 1 του κανονισμού (ΕΚ) αριθ. 561/2006 και τις ακριβέστερες λεπτομέρειες για τους ελέγχους που διενεργούνται στα οχήματα. (4) Η οδηγία 2002/15/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, για την οργάνωση του χρόνου εργασίας των εκτελούντων κινητές δραστηριότητες οδικών μεταφορών (5), συμπληρώνει τις διατάξεις για τον χρόνο οδήγησης, τα διαλείμματα και τις περιόδους ανάπαυσης που προβλέπονται στον κανονισμό (ΕΚ) αριθ. 561/2006. (5) Σύμφωνα με το άρθρο 13 παράγραφος 1 της οδηγίας 2002/15/ΕΚ, συντάσσεται, ανά διετία, έκθεση σχετικά με την εφαρμογή της οδηγίας αυτής από τα κράτη μέλη. Η διετία αυτή συμπίπτει με εκείνη που ορίζεται στο άρθρο 17 παράγραφος 1 του κανονισμού (ΕΚ) αριθ. 561/2006. (6) Κρίνεται συνεπώς σκόπιμο, για να διευκολυνθούν οι διοικητικές εργασίες και η αποτελεσματική παρακολούθηση του αντίκτυπου των κοινοτικών κανόνων στο συγκεκριμένο πεδίο, να περιληφθούν οι πληροφορίες αυτές στο τυποποιημένο έντυπο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το τυποποιημένο έντυπο που προβλέπεται στο άρθρο 17 παράγραφος 1 του κανονισμού (ΕΚ) αριθ. 561/2006 συμπληρώνεται βάσει του υποδείγματος που περιλαμβάνεται στο παράρτημα της παρούσας απόφασης. Άρθρο 2 Η απόφαση 93/173/ΕΟΚ καταργείται. Οι παραπομπές στην απόφαση που καταργείται θεωρούνται ως παραπομπές στην παρούσα απόφαση. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 22 Σεπτεμβρίου 2008.

[Source: multi_eurlex | Tokens: 3119]